එක්තරා රටක
බොහොම ලස්සන කාන්තාවක් හිටියා
ඈ විලාසිතා ශිල්පිණියක් නිළියක්
මේ සුන්දර කාන්තාවට පෙම්බැන්ද 
ධනවත් සිටුවරයෙක් හිටියා
අවාසනාවකට ඔහුට මේ සුන්දරිය දකින්න ලැබෙන විට ඔහු විවාහකයෙක් වෙලත් වසර කීපයක්..
ලස්සන ඉටි රූපයක් වගේ මේ සුරවමිය කොහොමහරි විවාහ කරගන්න ඔහු කල්පනා කළා..
කල් යල් බලලා ඔහු ඈට විවාහ යෝජනා කළා
"ඔබ මා සමග විවාහ වන්නේ නම් මා මගේ බිරිඳත් දරුවනුත් අතහැර දැමීමට කැමතියි.මගේ බිරිඳ ඔබ තරම් ලස්සන නෑ.ඔබ වගේ ලස්සනට ඇඳුම් පැළඳුම් විලාසිතා කරන්න දන්නෙ නෑ.ඈ හරිම ග්‍රාම්‍යයයි.මං ගත කරන්නෙ හරිම කලකිරුණු ජීවිතයක්"
ඔහු එකහෙළාම කිව්වා
මේ සුන්දරිය ලස්සන වගේම මොළෙත් තියෙන කාන්තාවක්.කරුණාවන්තව ඔහු දෙස බලපු ඈ ඔහුගෙන් එක ඉල්ලීමක් කළා"
"මා ඔබ හා විවාහ වීමට පෙර ඔබේ බිරිඳ හා සවස් කාලයක් ගත කරන්නට මට අවස්ථාව දෙන්න"
බොරු ගාණක් කියලා සිටුතුමා තමුන්ගෙ බිරිඳව මේ සුරංගනාවි හා තේ පානයට යැව්වා.
ඈ හා ලස්සන සන්ධ්‍යාවක් ගත කරපු සුරංගනාවි සිටුවරයාට මෙහෙම කිව්වා.
"ඔබේ භාර්‍යා තනතුර බාර ගන්න මට කොහෙත්ම බෑ.ඒ තනතුරේ දැනට වැඩ කරන කාන්තාව ඉන්නෙ මානසික පීඩනයෙන්.ඈ එක් කලෙක මටත් වඩා සුන්දරව හිටියා.ඔබේ දරුවන් දරා හිඳීමෙන් ඇගේ සිරුර වැහැරිලා.
ඔබේ ගෙදර වැඩ කටයුතු හින්දා ඈට ඈ කැමතිම ගීත ගයන්නවත් නාට්‍ය බලන්නවත් යන්න බෑ.
ඔබ ඇගේ හැඟීම් අවබෝධ කරගෙන නැති නිසා ඇයට රාග සිත් ඇති නොවෙන තරම්.
ඔබ ඇයට වියදම් කරන්න මුදල් නොදෙන නිසා ඇයට එකම ඇඳුම අඳින්න වෙලා.

මගේ සුන්දරකම මගේ තරුණකමයි
මගේ ආකර්ෂණය මා කරන විනෝදාංශ නිසයි
මා මගේ ඇඳුම් වලට හා රූපයට බොහොම වියදම් කරනවා.
ඔබේ භාර්‍යා තනතුරට අයිති ඉතා අඩු මට්ටමේ සැළකීම මට බාර ගන්න බෑ.
ඔබ යම් කලෙක එම තනතුරට අයිති දීමනා හා අයිතිවාසිකම් ඉහළම තැනට පත් කරලා නැවත මා සොයා එන්න.එවිට මට ඔබේ යෝජනාව නැවත සළකා බලන්න පුළුවන්." සුරංගනාවි අවසාන තීරණය දුන්නා.
සිටුවරයට කොහොම හරි මේ සුරවමිය ගෙට ගන්න ඕන වුණා.ඔහු ඔහුගෙ නිවසෙ භාර්‍යාවට හිමි තැන ඉහළටම ගෙන යන්න වෙනම රූපලාවණ්‍ය ශිල්පිණියො, ඇඳුම් මෝස්තර නිර්මාණ ශිල්පියො, දරුවන් බලා ගැනීමට සේවකයො රාශියක් පත් කළා.
මාස ගාණකට පස්සෙ ඔහු ආයෙමත් අර ලස්සන කාන්තාවට විවාහ යෝජනා කරන්න හිතුවා.
ඔහු බොරු රාශියක් ගොතා ගෙන නලඟන සමග තේ පානයට බිරිඳව පොළඹවා ගන්න ඈව සොයා ගියා.
ඔහුගෙ භාර්‍යාවගෙ කුටියෙන් මියුරු ගීයක් ඇහුණා.කුටිය තුළ  තාලයට නටමින් හිටිය කාන්තාවක් ඔහු දුටුවා.ඒ තරම් ලස්සන කාන්තාවක් ඔහු ජීවිතේටම දැක නෑ කියලා ඔහුට හිතුණා.ඇත්තටම ඇය සුරඟනක් වගේ .ඔහු නලඟනට විවාහ යෝජනා කරන එක පැත්තකින් තියලා මේ අලුත් සුරංගනාවිත්  එක්ක තේ බොන්න වාඩි වුණා.
පසු දවසක ඔහු නලඟනට මෙසේ ලියා යැව්වා.
" මගේ භාර්‍යා තනතුරේ දැනට සිටින්නිය ඔබට වඩා ඒ තනතුරට සුදුසු බව මට වටහා දුන්නාට ඔබට ස්තුතියි."